Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 2 Pv 24/12/6606	Lučenec, 22.2.2012
EEČ : 2-47-31-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Lučenec
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
ako otec maloletého syna XXXXX, nar. 15.06.1998, hoci bol právoplatným rozsudkom Okresného súdu v Lučenci č.k. 11P 544/2010 zo dňa 20.01.2011 zaviazaný k plateniu výživného na maloletého XXXXX mesačne v rozsahu 30 % zo sumy životného minima počnúc dňom 01.01.2011 vždy do 25-teho dňa toho ktorého mesiaca vopred do rúk matky dieťaťa XXXXX, nar. XXXXX, takto uloženú povinnosť riadne, pravidelne a v plnej výške neplnil v XXXXX a inde a za obdobie od 01.01.2011 doposiaľ matke dieťaťa XXXXX na výživnom dlhoval celkovú sumu 338,28 €
Právna veta:
lebo zanikla trestnosť činu
Odôvodnenie:
	Proti obvinenému XXXXX bolo  povereným príslušníkom PZ, OO  PZ v Poltári vedené trestné stíhanie za vyššie uvedený prečin zanedbania povinnej výživy podľa § 207 odsek 1 Trestného zákona na tom skutkovom základe, ktorý je uvedený vo výrokovej časti tohto uznesenia. 
Po ukončení skráteného vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 odsek 1 písmeno h/ Trestného poriadku s poukazom na ustanovenie § 86 písmeno a/ Trestného zákona. Po preskúmaní vyšetrovacieho spisu som zistila, že predmetný návrh je dôvodný. 
V priebehu  vyšetrovania  vo svojej výpovedi dňa 07.02.2012 obvinený XXXXX uviedol, že  si je vedomý svojej vyživovacej povinnosti na maloletého syna XXXXX. Vypovedal, že on sa domnieval, že tým, že manželke s ktorou nebýva v spoločnej domácnosti nosil rôzne potraviny, nahrádza týmto spôsobom výživné pre syna XXXXX tak, ako mu to bolo určené súdom. Doznal, že od rozhodnutia súdu XXXXX na výživné neprispel žiadnou sumou, avšak dodal, že dňa 07.02.2012 jej zaslal sumu 338,28 €, čím vyplatil všetko dlžné výživné vrátane bežného výživného za mesiac január 2012. Na záver uviedol, že svoje konanie ľutuje a že vyživovaciu povinnosť si už bude plniť pravidelne. 
	Svedkyňa - poškodená XXXXX vypovedala, že obvinený jej síce nosieval nejaké potraviny, avšak z tých varievala pre obvineného a chlapov, ktorí mu chodili robiť, pretože ju o to požiadal. Jej ani ich synovi žiadne potraviny nenosieval. Vo svojom výsluchu dňa 13.02.2012 uviedla, že obvinený jej poštou zaslal sumu 338,28 €, ktorú prevzala dňa 10.02.2012. Dodala, že ku dňu konania výpovede obvinený nemá na výživnom na syna XXXXX žiadnu podlžnosť. Z jej výpovede tiež vyplýva, že obvinený syna navštevuje sporadicky, niekedy v lete roku 2011 mu priniesol ovocie a zeleninu a na Mikuláša mu poslal sladkosti. XXXXX navštevuje ZŠ v XXXXX a aj napriek tomu, že obvinený si neplnil svoju vyživovaciu povinnosť voči nemu,  maloletý núdzou netrpel.   
	Skutočnosť, že obvinený uhradil poškodenej sumu 338,28 € potvrdzuje aj fotokópia poštovej poukážky na čísle listu 16 spisu vyšetrovacieho spisu. 
Podľa § 86 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu.
	Keďže obvinený XXXXX využil možnosť ustanovenia § 86 písmeno a/ Trestného zákona a svoju vyživovaciu povinnosť dodatočne splnil, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka